ডিসেম্বরের কলকাতায় BJP-র চলচ্চিত্র উৎসব! দায়িত্বে রুদ্রনীল, রূপা!

ওয়েব ডেস্ক: ২০২৬-এর বিধানসভা নির্বাচনকে (Assembly Election 2026) পাখির চোখ করে ঘুঁটি সাজাচ্ছে পদ্ম শিবির। ইতিমধ্যে ভোটকে সামনে রেখে বঙ্গ বিজেপির (West Bengal BJP) রাজ্য সভাপতি বেছে নিয়েছেন দিল্লির কর্তারা। সুকান্তকে সরিয়ে শমীককে দেওয়া হয়েছে বাংলার দায়িত্ব। আর শমীকের জমানায় এবার ভোট পেতে বেশ কিছু অভিনব পদক্ষেপ নিয়েছে বঙ্গ বিজেপি। এবার ভোট ধরতে রাজ্যে চলচ্চিত্র উৎসব (BJP Film Festival) করতে চলেছে বিজেপি, সূত্রের খবর তেমনটাই।‌

জানা গিয়েছে, রাজ্য সরকার আয়োজিত ‘কলকাতা ফিল্ম ফেস্টিভ্যাল’-এর পাল্টা এবার আরেক চলচ্চিত্র উৎসবের আয়োজন করতে চলেছে পদ্ম শিবির। আসন্ন নভেম্বর বা ডিসেম্বর এই অনুষ্ঠান হবে শহর কলকাতায় (Kolkata)। সূত্রের খবর, এই উৎসবের জন্য রাজ্যে অবস্থিত কেন্দ্রীয় সরকারের বিভিন্ন হল নেওয়া হচ্ছে। সেই সব হলেই দেখানো হবে বাছাই করা কিছু ছবি।

আরও পড়ুন: ভোটের আগে পুজোতে বিজেপির নজর!

সূত্রের খবর, সুনীল বনশলের নির্দেশে এই চলচ্চিত্র উৎসব আয়োজনের দায়িত্ব পেয়েছেন রুদ্রনীল ঘোষ এবং রূপা গঙ্গোপাধ্যায়। বঙ্গ বিজেপির এই দুই শীর্ষ নেতৃত্ব যুক্ত রয়েছেন অভিনয় জগতের সঙ্গে। সেই কারণে তাঁদের হাতেই রাজ্যের এই চলচ্চিত্র উৎসবের গুরুভার দেওয়া হয়েছে দিল্লি থেকে।‌

ঠিক হয়েছে, আন্তজার্তিক, জাতীয়, আঞ্চলিক এবং বাংলা – এই চার ধরণের ছবি দেখানো হবে বিজেপির এই চলচ্চিত্র উৎসবে। এখনও পর্যন্ত যা খবর, তাতে করে বিজেপির চলচ্চিত্র উৎসবে সিনেমা দেখানো হবে ইজেডসিসি, সত্যজিৎ রায় ফিল্ম ইনষ্টিটিউশন এবং আইসিসিআর – এই তিন হলে। তবে এই সম্পর্কে এখনও নিশ্চিতভাবে কোনও ঘোষণা করেনি রাজ্য বিজেপি।